**Circuit**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

C-orice noapte - o poveste

Se-nstelează-n țesătura

Vălului ce curge peste

Liniște-nrouându-i gura.

Ca-n cuvinte fermecate

Să pornească ea a spune

Despre vremi împrăștiate

Timpurile să adune.

Și în paginile păcii

Susurânde să se-nscrie

Cu penițele de sălcii

Pe albastră melodie,

Izvorâtă de pe plaiuri

Cu-nstelări înmugurite

Pentru gurile de raiuri

Să răsară fericite.

Povestind până-n afunduri

Minunate idealuri

Zbuciumându-se prin prunduri

Și bătându-se de maluri.

Orice suflet să primească

Străveziul basm în strâmtă

Lume foarte pământească

Singurel să nu se simtă,

Necredințele să-și stingă

Pentru vânt ca să devină

Cărăruie de tilingă

Cătătoare de lumină.

Zbuciumările de flamă

Cu-avântări neînțelepte

Din tihnirile de teamă

Răspicat să îl deștepte

Pregătindu-l de o lungă

Cale-n Cerul scris în aștri

La izvorul Lui s-ajungă

Alte basme s-aibă nașteri.

Victor Bragagiu